Eesti Rahvuslased ja Konservatiivid

Eesti Rahvuslased ja Konservatiivid on 2024. aastal asutatud Eesti rahvuskonservatiivne erakond.

Erakonna esimees oli Silver Kuusik ning aseesimehed Jaak Valge ja Ants Frosch. 

Erakond registreeriti 7. augustil 2024. 2026. aastal otsustati ühineda erakonnaga Vabaduspartei – Põllumeeste Kogu.

Programmilised seisukohad
Erakonna programmiliste seisukohtade järgi peab Eesti jääma rahvusriigiks. ERK peab kõiki eestlasi endaga kokkukuuluvateks ja omavahel võrdseteks. Eestlaste püsimajäämiseks tuleb seista rahvusriikluse, eesti keele, kultuuri ja identiteedi eest. ERK hindab iga inimese individuaalsust ja õigusi, aga ka ajalooliselt kujunenud ühistunnet. Ta arvestab "lugupidavalt ka teisest rahvusest Eesti põliselanikega, kui neil on Eesti identiteet nii sõnades kui ka tegudes ning nad austavad meie rahvusriiki ja on Eestile lojaalsed. Sel juhul on nad ka päriselt osa Eesti rahvast." Rahvuslik uhkus lükkab tagasi intellektuaalse ja poliitilise kultuuri kopeerimise mujalt. ERK peab oma kohuseks "teadvustada teistele Euroopa rahvastele, kuidas tunda ära poliitiliste õiguste ja kodanikuvabaduste piiramist ja õõnsat kampaanialikkust ning missuguseid probleeme võivad kaasa tuua immigratsioon ja multikultuurne ideoloogia". Erakond ei ole nõus Eestist multikultuurse ühiskonna kujundamisega. Nad peavad massilist sisserännet eksistentsiaalseks ohuks, mis "teravdab meie demograafilisi probleeme" ja kahjustab Eesti majandust. Teiste maailmaosade inimeste probleeme tuleb partei seisukohtade järgi lahendada ilma neid "välja rändama ajendamata".

Erakond peab oluliseks toetada ja arendada mõttevabadust ja arutelukultuuri, ohverdamata seda sallivuse, poliitkorrektsuse ega muul ettekäändel. Usuvabadust, arvamusvabadust, mõttevabadust, sõnavabadust ja trükivabadust ei tohi piirata. ERK pooldab nii esindusdemokraatiat kui ka rahvahääletusi, kuid peab vajalikuks lõpetada e-valimised, kuivõrd partei arvates ei saa neid senisel kujul pidada "täiesti usaldusväärseks". Kodanikud peavad saama algatada referendumeid ja valida riigipead.

ERK defineerib perekonda mehe ja naise liiduna ning peab vajalikuks korraldada referendum abielu mõiste üle. Samuti nähakse eesmärgina kasvatada sündimus vähemalt taastetasandile ja soodustada välismaal elavate eestlaste naasmist kodumaale. Erakonna järgi peab riik võtma kasutusele meetmed perevägivalla ja abortide vähenemise tagamiseks.

 Ajalugu 
Erakonna Eesti Rahvuslased ja Konservatiivid asutamine sai alguse 2024. aasta 15. juunil Paides, kus kohtusid mitmed endiselt EKRE-ga seotud isikud, kes olid sisetülide tõttu erakonnast välja visatud või välja astunud. Asutamiskoosolek peeti 29. juunil Tartus, kus valiti loodava erakonna esimeheks Henn Põlluaas ning aseesimeesteks Silver Kuusik ja Paul Puustusmaa ja kinnitati 13-liikmeline juhatus. 

Juuli algul teatati erakonna loomiseks vajaliku 500 liikme kokkusaamisest."ERK sai erakonna loomiseks vajalikud 500 liiget kokku" ERR, 5. juuli 2024 7. augustil 2024 erakond registreeriti. 18. augustil kinnitati täiskogul põhikiri ja täiendatud programm ning valiti juhatus. Erakonna esimeheks sai Silver Kuusik ning aseesimeesteks Jaak Valge ja Ants Frosch."ERK-i esimeheks sai Silver Kuusik, aseesimeesteks Jaak Valge ja Ants Frosch Delfi, 18. august 2024

19. veebruaril 2026 kinnitati erakonna Eesti Rahvuslased ja Konservatiivid erakorralisel üldkoosolekul heaks otsus liituda erakonnaga Vabaduspartei – Põllumeeste Kogu."Kaks konservatiivset väikeparteid plaanivad ühineda" ERR, 20. veebruar 2026 23. veebruaril 2026 teatati, et erakonna esimees Silver Kuusik taandus esimehe ametikohalt tervislikel põhjustel ning lahkus ühtlasi ka erakonnast."Silver Kuusik taandus ERK-i esimehe kohalt ja lahkus erakonnast" ERR, 23. veebruar 2026

Viited

Kategooria:Konservatiivsed parteid
Kategooria:Eesti erakonnad